צבי סוכות

צבי ידידיה סוכות (נולד בי"ד בתשרי ה'תשנ"א, 3 באוקטובר 1990) הוא חבר כנסת ויו"ר ועדת המשנה של ועדת החוץ והביטחון לענייני אזור יהודה ושומרון מטעם רשימת "הציונות הדתית". לפני כניסתו לכנסת היה עורך השבועון "גילוי דעת", יו"ר תנועת אמונים, מנכ"ל מפלגת עוצמה יהודית, דובר היישוב יצהר ועוזרו של יו"ר מועצה אזורית שומרון יוסי דגן.

== ביוגרפיה ==
=== ראשית חייו ===
סוכות נולד ב-3 באוקטובר 1990 במשפחה חרדית, לרחל וישראל סוכות בביתר עילית. בצעירותו למד במוסדות אדרת אליהו בעיר העתיקה בירושלים. ב-2005, בעקבות תוכנית ההתנתקות עזב סוכות את המגזר החרדי והצטרף לנוער הגבעות.<ref></ref> בין השאר היה מעורב בזריקת אבנים. למד בישיבת עוד יוסף חי ביצהר ולימד בה.

סוכות לא שירת בצה"ל, וקיבל פטור בגין "אי־התאמה" אחרי שבראיון בלשכת גיוס הודיע שאין לו אמון בצבא מאז ההתנתקות מגוש קטיף וצפון השומרון ב-2005.<ref></ref>

סוכות נעצר שלוש פעמים במהלך הפגנות נגד אלוף פיקוד המרכז בשנים 2007-2009, גדי שמני, בגלל התנגדותו של סוכות לפינוי מאחזים על ידי צה"ל. באוקטובר 2008 הורחק סוכות לשישה חודשים משטחי יהודה ושומרון בצו פיקוח מיוחד של אלוף פיקוד המרכז גדי שמני, אך הצו בוטל על ידי בית משפט צבאי לאחר שסוכות ערער עליו.<ref></ref> לטענת סוכות הצו הוצא בגלל כוונתו לעלות למאחזים במהלך חג הסוכות, ולא מסיבות ביטחוניות.

ב-18 בינואר 2010 נעצר סוכות בחשד שהיה מעורב בהצתת מסגד בכפר יאסוף ב-11 בדצמבר 2009, אך לאחר חקירת שב"כ שוחרר ללא שהוגש נגדו כתב אישום<ref name=":2"></ref>.<ref></ref> בשנים שלאחר מכן סוכות התבטא מספר פעמים נגד פעולות תג מחיר, ואף הביע חרטה על מעשים שעשה בנערותו. בינואר 2012, נעצר והורחק סוכות שוב מיהודה ושומרון לתשעה חודשים בצו מנהלי.

בדצמבר 2015 ארגן הפגנה נגד השב"כ בכיכר הבימה בתל אביב ובה שיחזר עינויים של עצירים מנהליים יהודים שהיו מעורבים בפיגוע בדומא. סוכות הסביר שבחר דווקא בתל אביב משום שמדובר במקום שתושביו אדישים ואינם חשופים לפגיעה בזכויות האדם של תושבי המאחזים. סוכות הסביר כי אין סימטריה בין עינוי עצורים ערבים ליהודים בכל הנוגע לעינויים בזמן חקירה, ויש להבחין בין עצירים ערבים המהווים איום ביטחוני ואף "פצצה מתקתקת" שיש להוציא מהם מידע על מנת למנוע פיגוע, לבין עינוי מתנחלים יהודים במטרה להוציא מהם הודאה פלילית או להפלילם.<ref name=":0" />

בראשית 2017 הוביל יחד עם אביחי בוארון את מאבק אנשי המאחז עמונה נגד פינויים, ולאחר מכן השתתף במאבק להקמת היישוב עמיחי למפונים.

=== בפוליטיקה ===
בקיץ 2017 מונה סוכות למנכ"ל מפלגת עוצמה יהודית. בהמשך מונה לעוזר יושב ראש המועצה האזורית שומרון יוסי דגן וליועצו הפוליטי.<ref></ref><ref></ref>

במרץ 2020 מונה סוכות לדובר היישוב יצהר שבו הוא מתגורר.<ref></ref> בשנת 2021 הוביל את הקמת המאחז אביתר בשומרון. באותה שנה הקים את "תנועת אמונים", לשמירה על הטבע ועל ניקיונו ביהודה ושומרון. התנועה יזמה את תוכנית "שישי ציוני", לעידוד ישראלים לטייל באזור יהודה ושומרון, לדברי סוכות כתגובת נגד לתופעה דומה שיזמה הרשות הפלסטינית כדי לדחוק את רגלי המטיילים היהודים.<ref></ref><ref></ref> בפברואר 2022 החל סוכות לערוך את עלון השבת "גילוי דעת",<ref></ref> אך הפסיק בעקבות התמודדותו בבחירות המקדימות במפלגת הציונות הדתית.

באוגוסט 2021 תועד סוכות על ידי ארגון יש דין מתעמת עם מחמד עאזם, ראש מועצת סבסטיה. סוכות טען שהוא הותקף לפני כן באבנים.

ביולי 2022 הקים עם יוסי דגן את "קמפיין V22", שנועד לעודד הצבעת תומכי מפלגות הימין בבחירות 2022.<ref></ref> באותה מערכת בחירות התמודד סוכות בבחירות המקדימות במפלגת הציונות הדתית<ref></ref> והגיע למקום החמישי. לאחר איחוד הרשימה עם מפלגת עוצמה יהודית ושריונים נוספים שובץ במקום ה־16 ברשימה המאוחדת.

ב-5 בפברואר 2023 הודיע יו"ר רשימת הציונות הדתית שר האוצר בצלאל סמוטריץ' על התפטרותו מהכנסת במסגרת "החוק הנורווגי", ובמקומו ב-7 בפברואר 2023 נכנס סוכות לכהן כחבר הכנסת מטעם המפלגה.<ref></ref>

ב-5 באוקטובר 2023 פתח סוכות "לשכה פרלמנטרית" בחווארה בתגובה לפיגוע ירי ואירח בה את בצלאל סמוטריץ' ויוסי דגן. בהמשך הלילה פירק את הסוכה.

ב-1 בנובמבר 2023 מונה ליו"ר ועדת המשנה של ועדת החוץ והביטחון לענייני אזור יהודה ושומרון.

במסגרת מלחמת "חרבות ברזל", הגיע עם מפגינים רבים לנמל אשדוד על מנת למנוע את יציאתן של משאיות הסיוע ההומניטרי לרצועת עזה עד להחזרת החטופים.<ref></ref>

ב-29 ביולי פרץ למחנה שדה תימן, על מנת למחות על מעצר חיילי מילואים החשודים בהתעללות ופגיעה מינית במחבל נוח'בה שהיה עצור בבסיס.<ref></ref> לאחר שראה שמפגינים רבים נכנסו לבסיס, קרא להם להתפנות מהבסיס.

== חיים אישיים ==
סוכות נשוי לחיה, בתו של הרב הלל ליברמן מאלון מורה שנרצח על ידי מחבל בדרכו לקבר יוסף בתשרי ה'תשס"א, עם פרוץ האינתיפאדה השנייה. לזוג חמש בנות ובן אחד, והם מתגוררים בהתנחלות יצהר.

בן דודה של אימו הוא חה"כ יצחק פינדרוס.

== קישורים חיצוניים ==

* [https://www.knesset.tv/knesset-members/50779/ צבי ידידיה סוכות], באתר [https://www.knesset.tv/ ערוץ הכנסת]

* 
* 
* 
* 
* 
* 

== ביאורים ==

== הערות שוליים ==

קטגוריה:בוגרי ישיבת עוד יוסף חי
קטגוריה:יועצים ישראלים
קטגוריה:יצהר: אישים
קטגוריה:פעילי עוצמה יהודית
קטגוריה:פעילים פוליטיים ישראלים
קטגוריה:ציונות דתית: חברי כנסת
קטגוריה:חברי כנסת מתנחלים
קטגוריה:ציונות דתית: אנשי ציבור
קטגוריה:חברי הכנסת העשרים וחמש: חברי כנסת מכהנים במסגרת החוק הנורווגי
קטגוריה:ישראלים שנולדו ב-1990
קטגוריה:ביתר עילית: אישים